Xirivella aprova la construcció de 7 noves naus industrials
10 de març de 2025

La Junta de Govern Local de l'Ajuntament de Xirivella ha aprovat la concessió de llicències per a la construcció de set noves naus industrials en el polígon del municipi. Estes autoritzacions se sumen a les quatre que van ser atorgades en la sessió anterior, reflectint el creixent interés del sector empresarial i de la construcció per aquesta zona estratègica industrial.

El regidor d'Urbanisme, Guillermo Garrido, ha destacat la importància d'este desenvolupament: “El fet que cada vegada més constructores aposten pel nostre polígon demostra que Xirivella és una ubicació clau per a l'activitat empresarial. Comptem amb una ubicació privilegiada, amb excel·lents connexions amb el port i les principals xarxes de distribució, la qual cosa convertix a la nostra zona industrial en un lloc idoni per a invertir i créixer”.

A més, des del departament d'Urbanisme “estem treballant en la implantació de dos noves activitats empresarials dedicades a la distribució i logística, referents en el sector a nivell nacional, que ocuparan entre totes dues més de 20.000 metres quadrats de superfície”.

El polígon de Xirivella és idoni per a la distribució a causa de la seua proximitat amb València. "Tenim un posicionament molt bo en la logística d'última milla, especialment per a vehicles elèctrics i per a complir amb les futures normatives de circulació en els centres de les ciutats”, conclou Garrido.

Amb esta nova concessió de llicències, l'equip de govern reforça el seu compromís amb el desenvolupament econòmic i l'atracció d'inversions al municipi. “Esperem que els empresaris continuen confiant en el nostre polígon com un espai d'oportunitats. I estem treballant perquè eixe moviment es traduïsca en desenvolupament per al nostre municipi”, afig Garrido.